b'\n_START_ARTICLE_\nNaiRe\n_START_PARAGRAPH_\nNaiRe (varem Naiste Reformiklubi) on Eesti Reformierakonna juures tegutsev naiste\xc3\xbchendus. NaiRe loodi P\xc3\xa4rnus 30. aprillil 1995. \xc3\x9chendusse kuulub enam kui 400 naist kogu Eestist._NEWLINE_\xc3\x9chenduse tegevuse eesm\xc3\xa4rk on laiendada naiste silmaringi ja neid poliitiliselt harida. NaiRe on korraldanud seminare Euroopa Liidu teemadel, k\xc3\xbclastanud v\xc3\xa4lisriikide saatkondi, ministeeriume, Eesti Panka, kohtunud erakondade poliitikutega, Riigikogu liikmetega Toompeal, osalenud nais\xc3\xbchenduste ja erakondade naisorganisatsioonide vabariikliku \xc3\xbcmarlaua t\xc3\xb6\xc3\xb6s jms. NaiRe liikmed ei pea olema Reformierakonna liikmed, kuid nad ei tohi kuuluda teistesse erakondadesse._NEWLINE_NaiRel on kohalikud \xc3\xbchendused Tallinnas, Tartus, V\xc3\xb5rus, J\xc3\xb5hvis, Narvas, Saaremaal, Viljandis, P\xc3\xb5ltsamaal, P\xc3\xa4rnus, R\xc3\xa4pinas, Paldiskis, Viimsis, R\xc3\xb5uges ja Rakveres._NEWLINE_NaiRe on Eesti Naiste Koost\xc3\xb6\xc3\xb6keti asutajaliige ja Eesti Mittetulundus\xc3\xbchingute ja Sihtasutuste Liidu liige. \xc3\x9chenduse esinaine on Terje Trei. Varasemad esinaised on olnud Valve Kirsipuu (1995\xe2\x80\x932001), Ivi Eenmaa (2001\xe2\x80\x932003), Margot Fjuk (2003\xe2\x80\x932009) ja Maie Urbas (2009\xe2\x80\x932012).\n_START_SECTION_\nS\xc3\xb5nav\xc3\xb5tte\n_START_PARAGRAPH_\n2005. aastal s\xc3\xbc\xc3\xbcdistas NaiRe telekanalit TV3 prostitutsiooni propageerimises, kui t\xc3\xb5sielusaates "Tenerife" andis saatejuht Eda-Ines Etti NaiRe arvates "positiivse hinnangu prostituuditeenuste ostmisele kui igati tunnustatud ja esilet\xc3\xb5stmist v\xc3\xa4\xc3\xa4rivale tegevusele". Sarnased kaebused esitasid ka P\xc3\xa4rnumaa Naiste \xc3\x9cmarlaud, Eesti Naiste\xc3\xbchenduste \xc3\x9cmarlaud ja 12 eraisikut \xc3\xbchise kirjaga. Avaliku S\xc3\xb5na N\xc3\xb5ukogu otsuse kohaselt oli tegemist siiski mitte "prostitutsiooni tahtliku propageerimisega, vaid pigem nii saatejuhi kui ka toimetaja(te) ebaprofessionaalse otsusega".'